open-index/open-wikipedia-markdown huggingface dataset:
Constantino la Grande

**Constantino la Grande** (latina *Flavius Valerius Aurelius Constantinus Augustus*, elinica *Κωνσταντῖνος ὁ Μέγας*; 27 febrero s 272 ec – 22 maio 337 ec) ia es un imperor roman de 306 asta 337 ec. El ia es la fio de Flavius Valerius Constantius, un ofisior de la armada roman, e sua sposa Helena. Sua padre ia deveni cesar en la este en 293 ec. Constantino ia es enviada a la este, do ia asende tra la grados per deveni un tribuno su la imperores Diocletiano e Galerio. En 305, Constantino ia asende a la posto de augusto, imperor ueste major, e Constantino ia es clamada a la ueste per batalia en Britan en junta con sua padre. Aclamada como imperor par la armada en *Eboracum* (York) pos la mori de sua padre en 306 ec, Constantino ia emerji vinsente en un serie de geras interna contra la imperores Maxentio e Licinio per deveni la sola gidor de e ueste e este en 324 ec.

Como imperor, Constantino ia reali reformas governal, finansial, sosial, e militar per forti la impero. Per combata infla, el ia introdui la solido, un moneta oro nova cual ia deveni la model per mones bizantian e european per plu ca un mil anios. La armada roman ia es reorganida per es composada de unias movable de campos e soldata de garisones capas de trata con menasas interna e invades barbar. Constantino ia campania susesosa contra la tribus a la fronteras roman - la francos, la alamanos, la gotos, e la sarmatianes - an recoloni teritorios abandonada par sua presedores en la Crise de Sentenio Tre.

Constantino ia es la imperor roman prima ci ia converti a cristianisme. An si el ia vive la plu de sua vive como un pagan, el ia deveni un cristian sur sua leto de mori, batizada par Eusebio de Nicomedia. El ia ave un rol sinifiante en la Proclama de Milan en 313, cual ia declara tolera de cristianisme en la impero. El ia organiza la Consilio prima de Nicea en 325, cual ia produi la Crede Nisean. La Eglesa de la Tomba Santa ia es construida per sua comanda a la loca suposada de la tomba de Jesus en Jerusalem. La proclama papal de potia tempal en la Eda Medieval ia es fundida sur la Dona de Constantino, un documento falsida.
Constela

Un **constela** es un grupo de stelas cual pare formi un imaje en la sielo.

La stelas de un constela no es vera relatada: la imajes resulta mera de la situa de la Tera en la universo, e donce de nosa angulo de regarda la stelas.

La Unia Internasional de Astronomia divide la sielo en 88 constelas ofisial. A su, on lista la nomes ofisial (en latina) e la nomes comun (en elefen). Leteras apoiada indica la constelas de la zodiaco.

La nom ofisial de un stela es composada de un letera elinica e la forma jenitiva de la nom latina – per esemplo: *Alfa Centauri* (o, plu corta, *α Cen*). En la linguaje comun nos dise *Alfa de la Sentauro*, *Beta de la Urso Peti*, etc. Alga stelas ave nomes simple como *Beteljus*, *Polaris*, *Vega*, etc.

* Andromeda / Andromeda (un carater de mitolojia)
* Antlia / la Pompa
* Apus / la Rondin
* Aquarius / *la Acuor*
* Aquila / la Agila
* Ara / la Altar
* Aries / *la Ovea*
* Auriga / la Caronor
* Boötes / la Pastor
* Caelum / la Sisel
* Camelopardalis / la Jirafa
* Cancer / *la Crabe*
* Canes Venatici / la Canes de Xasa
* Canis Major / la Can Grande
* Canis Minor / la Can Peti
* Capricornus / *la Capra*
* Carina / la Cilia
* Cassiopeia / Casiopea (un carater de mitolojia)
* Centaurus / la Sentauro
* Cepheus / Sefeo (un carater de mitolojia)
* Cetus / la Balena
* Chamaeleon / la Camaleon
* Circinus / la Compas
* Columba / la Pijon
* Coma Berenices / la Capeles de Berenise (un carater de mitolojia)
* Corona Australis / la Corona Sude
* Corona Borealis / la Corona Norde
* Corvus / la Corvo
* Crater / la Copa
* Crux / la Crus (o la Crus Sude)
* Cygnus / la Sinie (o la Crus Norde)
* Delphinus / la Delfin
* Dorado / la Dorado
* Draco / la Dragon
* Equuleus / la Cavaleta
* Eridanus / Eridano (un nom antica de la rio Po)
* Fornax / la Forno
* Gemini / *la Jemelos*
* Grus / la Gru
* Hercules / Hercule (un carater de mitolojia)
* Horologium / la Orolojo
* Hydra / la Idra (un monstro de mitolojia)
* Hydrus / la Idra Mas (un monstro de mitolojia)
* Indus / la Indian
* Lacerta / la Lezardo
* Leo / *la Leon*
* Leo Minor / la Leon Peti
* Lepus / la Lepre
* Libra / *la Balansa*
* Lupus / la Lupo
* Lynx / la Lince
* Lyra / la Lira
* Mensa / la Table
* Microscopium / la Microscopio
* Monoceros / la Unicorno
* Musca / la Mosca
* Norma / la Cuadrador
* Octans / la Otante
* Ophiuchus / la Serpentor
* Orion / Orion (o la Xasor; un carater de mitolojia)
* Pavo / la Pavon
* Pegasus / Pegaso (un cavalo de mitolojia)
* Perseus / Perseo (un carater de mitolojia)
* Phoenix / la Fenix
* Pictor / la (Cavaleta de) Depintor
* Pisces / *la Pexes*
* Piscis Austrinus / la Pex Sude
* Puppis / la Popa (de barco)
* Pyxis / la Busola
* Reticulum / la Rede
* Sagitta / la Flexa
* Sagittarius / *la Arcor*
* Scorpius / *la Scorpion*
* Sculptor / la Scultor
* Scutum / la Scermo
* Serpens / la Serpente
* Sextans / la Sestante
* Taurus / *la Bove*
* Telescopium / la Telescopio
* Triangulum / la Triangulo
* Triangulum Australe / la Triangulo Sude
* Tucana / la Tucana
* Ursa Major / la Urso Grande
* Ursa Minor / la Urso Peti
* Vela / la Velas
* Virgo / *la Virjin*
* Volans / la Pex Volante
* Vulpecula / la Volpe
Constantinopoli

**Constantinopoli** (elinica: Κωνσταντινούπολις Konstantinoúpolis o Κωνσταντινούπολη Konstantinoúpoli; latina: Constantinopolis; turces osmanian: قسطنطینية, Ḳosṭanṭīnīye‎) ia es la site capital de la imperos roman/bizantian (330–1204 e 1261–1453), como ance de la imperos latina (1204–1261) e osmanian (1453–1923). En 324, lo ia es induida de Bizantio antica como la capital nova de la impero roman par la imperor Constantino la Grande, de ci lo prende sua nom, e lo ia es dedicada a 11 maio 330.

Constantinopoli ia es conoseda par sua defendes masosa e complicada. An si lo ia es asejada multe veses par varia poplas, la defendes de Constantinopoli ia demostra es nonatacable per novesento anios ante la site ia es concistada par la crusadores de la Crusada cuatro en 1204, e a pos ia es librida en 1261 par la imperor bizantian Micel 8 Palaiologo. Un ves du ia es concistada en 1453 par la sultan osmanian Mehmed 2.

La site ia es ance conoseda par sua obras mestral arcitetal, como la catedral ortodox elinica de Hagia Sofia, cual ia serve como la seja de la Patriarcia Nonramal, la Palasio Imperal e la Tore Galata. La Universia de Constantinopoli ia es instituida en la sentenio 5 e ia conteni multe tesoros artal e leteratural ante lo ia es sacada en 1204 e 1453, incluinte sua Biblioteca Imperal, cual ia conteni la restas de la Biblioteca de Alexandria e ia ave plu ca 100 000 volumes de testos antica.
Continente

Un **continente** es un masa de tera multe grande.

On ave multe consetas per defini cual masas de tera on pote nomi continentes, e cuales on pote nomi supercontinentes (Africa-Eurasia), microcontinentes (Madagasicara o Zelandia Nova), o sucontinentes (Asia Sude).
 

### Modeles
Cor

La **cor** es un organo musculal en multe animales, cual pompi sangue tra la dutos sangual de la sistem de sirculi. La sangue furni la corpo con osijen e nurintes, e aida ance en la sutrae de dejetas metabolal. En la umanas, la cor es locada entre la pulmones, en la comparte media de la peto. En umanas, otra mamales e avias, la cor es divideda en cuatro cavetas: atrios superior destra e sinistra, e ventriculos inferior destra e sinistra. En contrasta con esta, la pexes ave du cavetas, un atrio e un ventriculo, e la retiles ave tre cavetas. En un cor sana la sangue core en un dirije tra la cor par causa de la valvas de la cor, cual preveni retroflue. La cor es encluida en un saco protejente, la pericardio, cual conteni ance un cuantia peti de fluente. La mur de la cor es composada de tre stratos: epicardio, miocardio e endocardio.

La maladias cardiovascular ia es la causa la plu comun de mori en la mundo en 2008, con 30% de moris. De estas, plu ca tre cuatris es un resulta de ataca de cor e ataca serebral. Fatores de risca es: fumi, obesia, poca eserse, colesterol alta, e diabete no controlada entre otras. Maladias cardiovascular ave frecuente no sintomes o ta pote causa dole en la peto. La diagnose de la maladias de cor es frecuente fada usante la istoria medical, escutante la sonas de la cor con un stetoscopio, ecg e ultrasona. La spesialistes ci foca a la maladias de la cor es nomida cardiolojistes, an si multe spesialis de medica pote es envolveda en la trata.

## Vide ance
* Sindrom de Skumin

## Bibliografia
*
*
* 
*
Corea

**Corea** es un pais istorial en Asia este, e de cuando 1945 lo ia es divideda a en du statos autonom separada: Corea Norde (o Txoson; nomida ofisial la Republica democrata popular de Corea) e Corea Sude (o Tehan). Lo es en la penisola corean, cual es bordada par Xina en la norde-ueste e Rusia en la norde-este. Lo es separada de Nion en la este par Streta Corea e la Mar Japan.

Corea ia emerji como un nasion unida pos sentenios de disputa entre la Tre Renas de Corea, cual ia es unida como Sila en la sude e Balhae en la norde. A pos, Sila ia es divideda a en tre statos separada en la periodo tarda de tre renas. Goryeo, cual ia segue Goguryeo, ia vinse la du otra statos per uni la penisola corean. Sirca la tempo mesma, Balhae ia colasa e sua prinse erital final ia fuji sude a Goryeo. Goryeo (ance speleda como *Koryŏ*), la nom de cual ia developa a la esonim moderna "Corea", ia es un stato alta culturada cual ia crea la tipo movable metal prima de la mundo en 1234. An tal, multe invades par la dinastia iuan de la mongoles en la sentenio 13 ia debili multe la nasion, cual ia acorda a fini per deveni un stato vasal pos desenios de batalia. Pos la colasa de la dinastia iuan, disputa political sever ia segueda, e Goryeo ultima cada par causa de un colpa cual ia es gida par jeneral Yi Seong-gye, ci ia fundi Joseon en 1388.

La 200 anios prima de Joseon ia es marcada par pas relativa, e en esta tempo Sejong la grande ia crea hangul en la sentenio 15, e la influe de confuzisme ia crese. En la tarda de la dinastia, par contrasta, la politica isoliste de Corea ia gania se la nometa de la "Rena Eremital" en la ueste. En la tarda de la sentenio 19, la pais deveni la ojeto de desinia imperal par la Impero de Nion. Pos la gera prima entre Rusia e Nion, an con atentas per moderni par la Impero Corean, cual Nion suportada, en 1910 Corea ia es propri par Nion e ia permane un parte de Nion imperal asta la fini de la Gera Mundal Du en agosto 1945.
Corea Norde

La **Republica democrata popular de Corea** (RDPC), o 조선민주주의인민공화국 *Txoson minju ju'ui inmin gong'hua guc* en corean, internasional plu bon conoseda como **Corea Norde**, e en elefen ance conoseda como **Txoson**), es un pais en Asia este, en la parte norde de la penisola de Corea. La pais es bordada par Xina e Rusia longo la rios Amnok (o Yalu en xines) e Tuman de la norde, e en la sude par la linia de divide militar cual separa lo de Corea Sude. En Corea Sude, lo es nomida *Buk-han* 북한 car on no reconose la Norde como un stato autonom.

En 1910, la Impero de Nion ia propri Corea. Pos Nion ia sede a la fini de la Gera Mundal Du en 1945, Corea ia es divide a du zonas longo la paralel 38 par la Statos Unida de America e la Uni de Republicas Sosialiste Soviet, con la norde ocupada par la URSS e la sude ocupada par la SUA. Negosias sur reuni ia fali, e en 1948, governas separada ia es creada: la stato sosialiste de la Republica democrata popular de Corea en la norde, e la stato capitaliste de la Republica de Corea en la sude. Un invade par Corea Norde ia indui la Gera Corean (1950-1953). La Acorda Corean de Sesaspra ia comensa un sesaspra, ma no trata de pas ia es suscriveda.

Corea Norde descrive ofisial se como un stato sosialiste autosufisinte e aveni formal votas. Criticores regarda lo como un tirania autocrata. Medias variosa ia dise ce lo es staliniste, e note spesial la culto detaliosa de personalia sur Kim Il-sung e sua familia. Organizas internasional ia evalua ce violes de diretos umana ave no paralel en la mundo contempora. La Partito de la Labora de Corea, cual es gidada par un membro de la familia renante, ave potia en la stato e gida la Fronte Democrata per la Reuni de la Propre Pais, de cual tota ofisiores political debe es membros.

La area es sirca 120 540 cilometres cuadrida.

La cuantia de abitores, en la anio 2007, ia es sirca 23 301 725 persones.

La site capital es Pyongyang.

La lingua major es corean (*txoson mal*).

## Jeografia

## Governa
La RDPC es governada par la Partito Corean de Laborores (PCL), o *Txoson rodong dang*, dirijeda par la ideolojia "jutxe" (autodepende). On ave otra partitos como la Partito Democrata Sosial de Corea (PDSC) e Partito de Jovenes de Txondogio (PJT), ma los es peti e sin potia.

La xef de la PCL e la xef de RDPC par fato aora es Kim Jong-un. El es ance la xef suprema de la Armada Poplal de Corea, la ramo militar de la PCL (la militar nasional de RDPC par fato).

La ministro xef de RDPC es Pak Pong-ju (de 1 april 2013), e la presidente de la Asembla Poplal Suprema (e la xef de stato par lege) es Choe Ryong-hae (de 11 april 2019). 

## Vide ance
* Aeguc-ca (la Canta patriota)

## Lias esterna
*Novas de Corea Norde (NK News )
*Televisa sentral de Corea
*Ajenteria sentral de novas de Corea
**[http://www.rodong.rep.kp La jornal de laborores] *
Corea Sude

**Corea Sude**, nomida ofisial la **Republica de Corea** (e ance conoseda como **Tehan** en elefen), es un pais en Asia este, e plu spesifada, en la parte sude de la penisola de Corea. Sua teritorio es composada ofisial de la intera de la penisola de Corea e isolas visina, cual es per la plu parte montaniosa. Tehanes ave un cultur distinguida urban, car dui de los abita en construidas alta cual es consentrada en la Area Capital de Seoul; 25 milion persones abita asi. Seoul, la capital de la pais, es la ses de la sites global xef, ave un economia cual es la sinco de la plu grande, e es la sete de la paises la plu sustable en la mundo.

En la sentenio 15, coreanes ia ave un cualia de vive ce ia es un de la plu bon en la mundo, e Sejong la grande ia inventa Hangul per promove alfabetisme entre la popla corean jeneral e ia capasi cualcun per aprende leje e scrive e per envia informa scriveda con fasilia, en loca de pasa anios per aprende xines antica complicada.

La site capital es Seoul.

La lingua ofisial de Corea Sude es corean (hangugo).

La cuantia de abitores en 2015 ia es sirca 50 801 405.

46,5% de coreanes sude no ave un relijio. En la anio 2005, 22,8% ia es budistes, 18,3% ia es protestantes, e 10,9% ia es catolicas roman, con 29,2% como cristianes. La coreanes sude ci no ave un relijio aumenta aora. En la anio 1945, sola 2% ia es cristianes. Otra relijios cual es en la pais es relijios nativa como chondoisme, suunisme, dangunisme, bocheonisme e daesun jinrihoe.

## Otra sites in Corea Sude
*Ansan
*Anseong
*Anyang
*Bucheon
*Busan
*Daejeon
*Dongducheon
*Gwangyang
*Icheon
*Incheon
*Jinhae
*Masan
*Ulsan
Corean (lingua)

La **lingua corean** (*hangugeo* o 한국어 en Corea Sude, e *choseoneo* o 조선어 en Corea Norde) es la lingua ofisial de e Corea Norde e Corea Sude, e es ance parlada en Xina prosima, en sites como Dandong, Tumen e Xenyang. On ave ance multe migrores ci parla corean tra la mundo. Sirca 78 milion persones parla la lingua.

Corean es poneda par multe linguistes en la familia de linguas altaica, ma plu regarda lo como un lingua isolida.

Corean ave un alfabeta bela e orijinal, nomida hangul.
 
Han-gu-geo = Corea-pais-lingua.
Constitui fundinte de la abaderia de Tihany

La **Constitui fundinte de la abaderia de Tihany** es un documento conoseda car lo inclui la parolas la plu vea scriveda en magiar. La documento, de 1055, lista la teras cual la re ia dona a la abaderia Tihany, nova fundida. Lo es xef en latina, ma conteni alga parolas e espresas magiar, de cual la plu longas es *feheruuaru rea meneh hodu utu rea* (en magiar moderna: *Fehérvárra menő hadiútra*, "en la rua militar gidante a Fehérvár").

## Fondo
La abaderia benedictin de Tihany ia es instituida par la Re Andres 1 e ia es dedicada a la Virjin Maria e Aignan de Orleans. La constitui fundinte ia es probable composada par la bispo Nicholas. La monces benedictin ia es localida en Tihany par la re Andres, ci ia fa construi un eglesa e un monceria per los sur un colina de la penisola Tihany sirca la Lago Balaton. La constitui, scriveda sur pergamin de boveta, es oji en la abaderia benedictin de Pannonhalma.

La rua refereda ta debe es un rua militar de la tempos roman, ancora usada en le eda medieval. Lo ia es la rua la plu importante de Fehérvár a sude. Fehérvár (oji Székesfehérvár) ia es un de la sites la plu importante de Magiar medieval.

## Contenida
La parolas magiar en la testo refleta la lingua magiar de la sentenio 11. No sola la nomes propre, ma nomes comun e espresas es incluida. La plu longa *& feheruuaru rea meneh hodu utu rea* mostra un stato de la lingua en cual la sufisa -ra (-re a pos vocales fronte) ancora no evolui a un posposada, e en cual la vocales final es ancora mantenida (compara 'Feheruuaru' con la moderna 'Fehérvár' e 'utu' con 'út'). La documento inclui 58 parolas magiar, entre los Tichon, la spele temprana de Tihany.
Contia Multnomah, Oregon

La **contia Multnomah** es un contia de la stato de Oregon norde-ueste.  Lo es la contia la plu poplada, e ance la min vasta, en la stato.  La seja de la contia es Portland.  Lo borda la contia Washington a la ueste, la contia Clackamas a la sude, la contia Hood River a la este, la contia Columbia a la norde-ueste, e la contia Clark, Washington, a la norde.

La etimolojia de la nom "Multnomah" deriva de un parola de Xinuc Uaua, *nematlnomaq*, "rio basa," en refere a la rio Willamette a norde de la cascade Willamette (en Oregon City aora).

## Istoria
La contia Multnomah ia es fundida como la contia 13 de la teritorio vea de Oregon a 13 desembre 1854, ante la fundi de la stato de Oregon.  Multnomah ia es divideda de un parte este de la contia Washington, e un parte norde de la contia Clackamas.

## Jeografia

La cuantia de abitores de la contia es 759 256 (contada en 2012), en la area de 1 210 cilometres cuadrida. 

## Governa
Seguente la constitui de Oregon, la governa de contia es encargada a alga funsionas, como la dirije de eleje, la xerif e prison de la contia, la avocato prosedente, la dirije de la libria limitada (coreti comunial), la dirije de la casa de justia (ma la judores es empleada par la stato), la sania publica (incluinte la esamina e lisensa de restorantes e laborores de comeda), e la dirije de pontes (estra pontes nasional).

La contia es ance encargada per dirije areas noncorporada.

La Contia de Multnomah maneja la Biblioteca de contia de Multnomah (BCM), un sistem de la biblioteca publica.  La BCM es un de la bibliotecas publica la plu usada en la SUA.  Orijinante como la Asosia Biblioteca de Portland (ABP), lo ia es fundida a 12 janero 1864 como un biblioteca privata.  Lo ia deveni un biblioteca publica en 1902.  La ABP ia es asorbeda en la governa de contia a 1 julio 1990. En 2013, la Biblioteca de Distrito de la Contia Multnomah (DBCM, o Multnomah County Library District en engles) ia es formida par la votores de la contia, afin la biblioteca pote crea un imposta permanente nova sur la imobilas per finansia la opera de la bibliotecas BCM. La codigo de la DBCM ia asinia ce la consiliores de contia de Multnomah es ance la membros de la comite dirijente de la DBCM simultan.

La consilio de la contia ave sinco membros elejeda.

## Sites e areas noncorporada en la contia
### Sites corporada

(1) Alga partes peti de Portland es en la contias Clackamas e Washington.  Esta datos inclui los.

(2) La seja de la site de Lake Oswego es en la contia de Clackamas; la site monta la du contias.  Esta datos inclui la abitores e areas en Clackamas.

### Areas noncorporada
*Bonneville (parario Bonneville)
*Bridal Veil (cascade Multnomah)
*Corbett
*Dodson
*Dunthorpe/Riverdale
*Holbrook
*Interlachen
*Kings Heights
*Latourell
*Orient
*Riverwood
*Springdale
*Sauvie Island
*Warrendale
Corvatsca

**Corvatsca** (ofisial la **Republica de Corvatsca**) es un pais en Europa sentral e sude, a la Mar Adriatica. Sua capital es Zagreb, cual formi un de la sudivides xef de la pais, como ance sua dudes contias. Corvatsca ave un area de 56 594 cilometres cuadrida e un popla de 4,28 milion persones, de ci la majoria es catolica.

La corvatsces ia ariva en la area de Corvatsca moderna en la temprana de la sentenio 7 ec. Los ia organiza ja la stato a du duxias en la sentenio 9. Tomislav ia deveni la re prima en 925, levante Corvatsca a la grado de un rena. La Rena de Corvatsca ia reteni sua autonomia tra cuasi du sentenios, ateninte sua apico en la rena de la res Petar Krešimir 4 e Dmitar Zvonimir. Corvatsca ia entra a un uni personal con Magiar en 1102. En 1527, fasante un concista par la osmanianes, la Parlamento Corvatsce ia eleje Ferdinand 1 de la Casa de Habsburg a la trono corvatsce. En la temprana de la sentenio 19, partes de la pais ia es divideda en la Provinses Ilirian Franses, e Osteraic-Magiar ia ocupa sua lado de Bosnia e Hersegovina – un disputa reconsiliada par la Trata de Berlin en 1878.

En 1918, pos la Gera Mundal Prima, Corvatsca ia es incluida en la Stato (nonreconoseda) de Slovenianes, Corvatsces e Serbsces cual ia separa de Osteraic-Magiar e ia fusa con la Rena de Iugoslavia. Un stato pupetin corvatsce faxiste, suportada par Italia Faxiste e Deutxland Nazi, ia esiste en la Gera Mundal Du. Pos la gera, Corvatsca ia deveni un membro fundinte e un composante federal de la Republica Federal Sosialiste de Iugoslavia, un stato constitual sosialiste. A 25 junio 1991, Corvatsca ia declara sua autonomia, cual ia reali completa a 8 otobre de la mesma anio. La Gera Corvatsce de Autonomia ia aveni tra cuatro anios pos la declara.

Corvatsca es un republica governada su un sistem parlamental, e un economia developada con un indise multe alta de developa umana. Lo es un membro de la Uni European, la Nasiones Unida, la Consilio de Europa, OTAN e la Organiza Mundal de Comersia, e un membro fundinte de la Uni per la Mediteraneo. Como un partisipor ativa en la fortes de pas de la NU, Corvatsca ia contribui soldatos a la mision gidada par OTAN en Afganistan, e ia ave un seja nonpermanente en la Consilio de Securia de la NU en la periodo 2008–9.

La campo de servis domina la economia de Corvatsca, segueda par la campos industrial e cultival. Turisme internasional es un fonte importante de revenu en la estate, e Corvatsca es la numero 18 de la destinas la plu popular per turistes en la mundo. La stato controla un parte de la economia, con un spende notable par la governa. La Uni European es la asosior comersial la plu importante de Corvatsca.

De 2000, la governa corvatsce ia investi constante a la infrastrutur, spesial a vias de transporta e recursos longo la coredores paneuropean. Un parte major de enerjia es produida de fontes interna; la resta es importada. Corvatsca furni un sistem universal de aida medical e educa prima e liseal sin custa. Lo suporta cultur par multe instituidas publica e investis par companias a medias e publici.

La lingua major es corvatsce.
Cosa (lingua)

**Cosa** (*Xhosa*, pron. [ˈkǁʰoːsa]) es un de la linguas ofisial de Africa Sude. Lo es parlada par sirca 7,9 milion persones, o sirca 18% de la popla de Africa Sude. Como la plu de linguas bantu, cosa es un lingua con tonos, e la mesma segue de leteras pote indica parolas diversa con tonos alta, basa, levante e cadente. Cosa ave ance consonantes clicante. La nom de la lingua comensa con un clica.

Cosa es scriveda con la alfabeta latina, con ance tre leteras nova per la clicas: C per un clica dental, X per un clica ladal, e Q per un clica palatal. La clicas ia es adotada par la popla coisan. On ave clicas ("tl") ance en la lingua de la astecas (nauatl), pe "patatl", "tomatl", "chocolatl", "coyotl" etc.

Cosa ia es la lingua de Nelson Mandela.

Lo es un parte de la grupo *nguni* con zulu e tsuana (de la pais Botsuana).

Un esemplo: *Nosa Padre*

:Bawo wethu osezulwini!
:Maliphathwe ngcwele igama lakho,
:mabufike ubukumkani bakho,
:mayenziwe intando yakho emhlabeni,
:njengokuba isenziwa ezulwini.
:Siphe namhla isonka sethu semihla ngemihla.
:Sixolele amatyala ethu njengokuba
:nathi sibaxolela aabo banamatyala kuthi.
:Ungasingenisi ekulingweni,
:kodwa sihlangule ebubini.
:Amen.

:En Zulu la du linias prima es:
:Baba wetu osezulwini                  Padre nosa ci-sielo-en
:malingcweliswe igama lakho.      ta-es-santa nom tua. (ngcwele = santa; C es un clica).
Cosini de Roma antica

La **cosini de Roma antica** es la cosini de la sivilia roman en la anticia.

La comeda de la romanes prima ia es composada de sereales como orzo e trigo, con cual los ia prepara gaxas (*pulmentum*), cual ia es la comeda de la povres. La romanes ia ajunta a la gaxas erbas bonodorosa como menta e ance olio de oliva. Los ia come lo ance con ceso de capra o vejetales como letuga, poro, olivas e favas de visia.

La testos antica refere a tre comes en un dia roman de la eda de la impero:
* *Ientaculum*, comun composada de gaxa o pan;
* *Prandium*, composada de pan e pesos de fruta, ceso o carne;
* *Cena*, divideda en tre partes (a la min per la sitadanes la plu rica):
** *Gustatio* (deleta), composada de comedas como ovos, olivas, letuga, alio, ostras o fungos. Algas ia bevi *mulsum* (vino con miel).
** *Primae mensae* (table prima), xef composada de carne e pexes, como la familia pote compra. Los ia bevi vino.
** *Secundae mensae* (table du), composada de deseres como ceso e fruta.

## Bibliografia
* André, Jacques: *L'alimentation et la cuisine à Rome*. París: Les Belles Lettres, 1981.
* Dalby, Andrew: *Food in the ancient world from A to Z*. Londres y Nueva York: Routledge, 2003. ISBN 0-415-23259-7.
* Dalby, Andrew: *Empire of pleasures*. Londres y Nueva York: Routledge, 2000. ISBN 0-415-18624-2.
* Dosi, Antonietta y François SCHNELL: *A távola con i romani antichi*. Roma: Quasar, 1984.
* Hannestad, L.: *Mad og drikke i det antikke Rom*. Copenhagen, 1979.
* Valerio, Nico: *La távola degli antichi*. Milán: Mondadori, 1989.
Cosovo

**Cosovo** es un teritorio disputada e stato partal reconoseda en Europa sude-este. Lo ia declara sua autonomia de Serbia en febrero 2008 como la **Republica de Cosovo**.

Lo es en la Penisola Balcan sentral, ma sin costa. Par causa de sua loca stratejial, lo es un lia major entre Europa sentral e sude, la Mar Adriatica e la Mar Negra. Sua capital e site la plu grande es Pristina, e otra urbes major inclui Prizren, Peć e Ferizaj. Lo es bordada par Xciperia a la sude-ueste, la Republica de Macedonia a la sude-este, Tsernagora a la ueste, e la parte nondisputada de Serbia a la norde e este. An si Serbia reconose la maneja de la teritorio par la governa elejeda de Cosovo, lo continua reclama lo como sua propre Provinse Autonom de Cosovo e Metohia.

La istoria de Cosovo comensa en la eda paleolitica, representada par la cultures Vinča e Starčevo. En la periodo clasica, lo ia es abitada par poplas ilirian-dardanian e celta. En 168 aec, la rejion ia es proprida par la romanes. En la eda medieval, la pais ia es concistada par la Imperos Bizantian, Balgarsce e Serbsce. On regarda la Batalia de Cosovo en 1389 como un de la momentos defininte de la istoria medieval serbsce. La pais ia es la nucleo de la stato medieval de Serbia, e ia es ance la seja de la Eglesa Ortodox Serbsce de la sentenio 14, cuando sua grado ia alti a un patriarcia.

Cosovo ia es un parte de la Impero Osmanian de la sentenio 15 asta la temprana de la sentenio 20. En la tarda de la sentenio 19, lo ia deveni la sentro de la velia nasional xcip. Pos sua defeta en la Geras Balcan, la osmanianes ia sede Cosovo a Serbia e Tsernagora. Ambos paises ia junta se a Iugoslavia pos la Gera Mundal Prima, e pos un periodo de unisme iugoslavian en la rena, la constitui de Iugoslavia pos la Gera Mundal Du ia institui la Provinse Autonom de Cosovo e Metohia en la Republica de Serbi, alora un composante de Iugoslavia.

Tensa entre la comunias xcip e serbsce de Cosovo ia esiste en modo supresada tra la sentenio 20, e ia eruta como violentia major a veses, culminante con la Gera de Cosovo de 1998 e 1999, cual ia resulta la retira de soldatos serbsce e la institui de la Mision de Maneja Tempora de la Nasiones Unida en Cosovo. A 17 febrero 2008, Cosovo ia declara uniladal sua autonomia de Serbia. A pos, lo ia es diplomata reconoseda como un stato autonom par 110 statos membros de la NU. Serbia refusa reconose Cosovo como stato, an si lo ia aseta la legalia de sua instituidas pos la Acorda de Bruxelles de 2013.

Cosovo ave un economia de revenu media basa, e ia esperia crese economial en cada anio pos la comensa de la crise finansial global en 2008.

La area es sirca 10 908 cilometres cuadrida.

La cuantia de abitores, en la anio 2007, ia es sirca 1 804  838 persones.
Corse

**Corse** (en franses: *Corse* [kɔʁs];  en corsu e italian: *Corsica* [ˈkɔrsika]) es un isola en la Mar Mediteraneo cual es un de la 18 rejiones de Frans. Lo es a la sude-este de la tera xef de Frans e a la ueste de la penisola italian. La tera la plu prosima a Corse es la isola italian de Sardinia a la sude. Un sola cadena de montes ocupa du tris de la isola.

Corse es un parte de Frans Urban, ma ance es identifiada como un coletiva teritorial (*collectivité territoriale*) par lege. Corse ave plu autonomia ca otra rejiones franses car los es un coletiva teritorial; per esemplo, la asembla corsu pote eserse potia limitada de esecuta.

La isola ia es un sola departe asta lo ia es divideda en 1975 en du departes istorial: Haute-Corse (Corse Alta) e Corse-de-Sud (Corse Sude), con sua capital rejional en Ajacco, la site de prefetia de Corse-de-Sud. Bastia, la site de prefetia de Haute-Corse, es la site la du de la plu grande en Corse.

Pos lo ia es governada par la Republica de Jenoa de pos 1284, Corse ia es corta autonom como la Republica Corsu entre 1755 e 1769, cuando lo ia es sededa par la Republica de Jenoa a Louis 15 como parte de un promete per detas. Par causa de la lias istorial entre Corse e la penisola italian, la isola reteni multe elemetos de cultur italian: la lingua nativa es reconoseda como un lingua rejional par la governa franses. Corse ia es governada par potias variosa tra sua istoria, ma lo ia ave alga periodos corta de autonomia.

La capital de la isola, Ajacco, es la loca de nase de Napoleon Bonaparte, la Imperor Peti. Sua casa de nase, Maison Bonaparte, es oji usada como un museo.

Slogan: La isola de belia (*L'ile de beauté*).

Corse ave multe fanes de futbal. La isola ave tre ecipos profesal, du en la Liga Prima, Ajaccio e Bastia, e un en la divide Nasional (Div. 3). Paris ave 4 ecipos, un en L1, PSG, et 3 en Div. 3 - Paris FC, Creteil, e Red Star.
Corsu (lingua)

**Corsu** es un lingua romanica parlada en Corse (en Frans) e en la norde de Sardinia (en Italia). Lo es relatada a la lingua italian, e spesial a sua ramo toscan. Corsu ia es, per un tempo longa, la lingua demotica de Corse, en cuando italian ia es la lingua ofisial ante 1859; a pos, franses ia recambia italian, par causa de la oteni de la isola par Frans de la Republica de Genoa en 1768. Tra la du sentenios seguente, la usa de franses ia crese tan multe ce, en cuando la Libri de Frans en 1945, cada corsus ave un sabe operante de franses. En la sentenio 20, on ave un desloca de lingua; corsus ia cambia sua praticas de lingua tan multe ce on no ave parlores monolingual de corsu ante fini de la desenio de 1960. Ante fini de 1995, sirca 65 persento de corsus ia ave alga grado de capasia en la lingua corsu, e un minoria peti de corsus, cisa 10 persento, ia usa la lingua corsu como un lingua xef. En la sentenio 21, lo es clasida como un lingua en peril de desapare ante la fini de la sentenio.

## Orijina
La lingua corsu ia es influeda par linguas de la potias major interesada en consernas corsu; plu temprana par potias de Italia medieval: Toscana (828–1077), Pisa (1077–1282) e Genova (1282–1768), plu resenta par Frans (1768-oji), cual de 1789, ia promove la franses de Paris.

En 40 ec, la nativas de Corse no parla latina. La escluida roman, Seneca minor, ia reporta ce e la costa e la interna de la isola ia es abitada par nativas de ci parla un lingua ci Seneca no ia comprende. Cualce lingua ia es parlada es ancora vidable en la nomes de locas o en alga parolas, per esemplo en la dialeto galures parlada en Sardinia: *zerru* "porco"; esta es ance aplicable a Sarda e sisilian. La ocupa de la isola par la vandales en sirca la anio 469 ia marca la fini de influe autoriosa par parlores de latina. Si la nativas de acel tempo ia parla latina, los ia oteni lo en la impero tarda.

## Gramatica

### Articles de defini

### Articles de nondefini

### Pronomes de person


* eiu/eo
* tu
* ellu/ella/eddu/edda/iddu/idda
* noi
* voi
* elli/eddi/iddi

 
### Pronomes e determinantes de posese

* meiu/meo/mo/me
* toiu/to
* soiu/so
* nostru
* vostru
* soiu/so

 
### Pronomes e determinantes de mostra

* questu/quistu-questi/quisti (questo-questi)
* quessu/quissu-quessi/quissi (codesto-codesti)
* quellu/quiddu-quelli/quiddi (quello-quelli)
Costa Rica

** Costa Rica ** es un pais en America Sentral. 

La area es sirca 51 100 cilometres cuadrida.

La cuantia de abitores, en la anio 2007, ia es sirca 4 133 884 persones.

La site capital es San Jose.

La lingua major es espaniol.

## Provinses

## Referes
Creisme

**Creisme** es la crede relijial ce la universo e la vive ia orijina "par atas spesifada de crea divin", en contrasta con la conclui siensal ce los ia apare par prosedes natural.

La usa prima de la terma "creiste" per descrive un proposor de creisme es locada en un letera de Charles Darwin, scriveda en 1856, descrivente los ci, par causas relijial, ia oposa la siensa de evolui (alora emerjinte). Creisme ensirca un spetro de opinas incluinte creisme evolual, un varia teolojial de evolui teiste cual declara la veria *e* de la siensa evolual *e* de un crede a crea, ma la terma es usada per refere a creistes libraliste ci rejeta aspetas diversa de siensa.
Costa de Ivor

**Costa de Ivor** (ofisial la Republica de Costa de Ivor) es un pais en Africa ueste. Sua capital political es Yamoussoukro, e sua capital economial e site la plu grande es la porto Abidjan. Lo es bordada par Gine e Liberia a la ueste, Burcina Faso e Mali a la norde e Gana a la este. La Golfo Gine de la Mar Atlantica es situada a sude de Costa de Ivor.

Ante sua coloni par europeanes, Costa de Ivor ia conteni statos incluinte Jaman, la Impero Kong, e Baoulé. Du renas anii, Indénié e Sanwi, ia atenta reteni sua identia separada tra la periodo de colonia franses e pos autonomia. Costa de Ivor ia deveni un protejoria de Frans en 1843–44, e un colonia franses en 1893 en la scaramuxa european per Africa.

Costa de Ivor ia deveni autonom en 1960, gidada par Félix Houphouët-Boigny, ci ia rena la pais asta 1993. La pais ia manteni un asosia forte de politica e economia con sua visinas de Africa ueste, ma a la mesma tempo ia resta prosima liada a la Ueste, spesial a Frans. De la fini de la rena de Houphouët-Boigny, Costa de Ivor ia esperia un colpa de stato en 1999 e du geras interna con funda relijial. La prima ia aveni entre 2002 e 2007 e la otra de 2010 a 2011. En 2000, la pais ia adota un constitui nova.

Costa de Ivor es un republica de cual sua presidente ave un potia forte de esecuta. Par produi cafe e cacau, la pais ia es un potiosa economial en Africa ueste en la desenios de 1960 e 1970. Lo ia esperia un crise economial en la desenio de 1980, contribuinte a un periodo de tumulta political e sosial. En la sentenio 21, la economia ivorian es xef fundida sur mercatos e depende ancora forte de cultiva. La produi de recolies profitosa par ortos peti es dominante.

En Costa de Ivor, on parla sirca 78 linguas. La lingua ofisial es franses, ma linguas nativa local es ance multe usada, incluinte dioula. Relijios popular inclui cristianisme (xef catolicisme), islam e alga relijios nativa.

La area es sirca 322 460 cilometres cuadrida.

La cuantia de abitores, en la anio 2020, ia es sirca 26 378 274 persones.
Cotel

Un **cotel** es un strumento composada de un lamina fisada a un manico. Alga coteles es usada per talia o corti, como la coteles usada en la cosina. Otra es usada como un arma como dagas o coteles ejetable. Alga coteles es usada como strumentos relijiosa e otras en cultiva como la falxeta, la falxe e la recoliador es formas diferente de coteles.
Aitian (lingua)

La lingua **aitian** es un creol cual es fundida sur la lingua franses. La plu parolas en aitian veni de la lingua franses. Ma la sintatica, semantica, e morfolojia de aitian difere multe de franses.

Creol aitian es la lingua creol la plu parlada en la mundo. Lo es la lingua nativa de tota aitianes ci nase e grandi sur la isola Aiti, do lo es nomida "la Creol".

Plu ca milion aitianes parla creol.

On ave persones ci abita en America Norde (SUA e Canada), en America Sude (Venezuela e Guian Franses), en paises de la Mar de Caribe (la Republica Dominican, Martinic, Guadelupe, e la Bahamas) en Europa (Frans), e en alga paises African. En la comunias aitian la plu forte, como en New York, en Miami, Montreal, o la Republica Dominican, creol aitian ia developa multe par la contata fada entre la lingua de la pais e la varia parlada en Aiti.

Entre tota creoles cual es fundida sur franses, la creol aitian es lo cual es la plu rexercada en la universias.

An si sola un pico de aitianes parla la lingua franses, franses e la creol ia deveni juntada la linguas ofisial de Aiti en 1987.

La creol aitian ave un ortografia ofisial de pos 1980, e multe scrivores aitian scrive libros interesante sur la aspetas diferente de la esperia aitian.

## Familia de linguas
* Romanica
** Franses
*** Creol franses
**** Creol aitian

## Gramatica

Article xef: Aitian (gramatica)

La aitian ave un gramatica multe simple. La vocabulo de aitian veni xef de franses, ma la gramatica es simil a la gramatica de otra creoles e pijines tra la mundo, e ance no distante de lo de elefen.

## Lias esterna
* Wikipedia Ayisyen 
** Supra la lingua creol ayisyen
Cristianisme

**Cristianisme** es la crede fundida en la vive e instruis de Jesus (o Iexua) Cristo, ci ia vive en la Impero Roman. La testo prima de cristianisme es la Biblia. La Biblia ave du partes, la Atesta Vea (cual es la mesma como la Biblia Iudiste) e la Atesta Nova (cual descrive la vive de Cristo e sua seguores). Cristianisme es la relijio la plu grande en la mundo.

La Biblia es la libro santa de cristianisme, ma ofisial la ortodoxes e la catolicas ave plu libros en la Atesta Vea ca la Atesta Nova. Esta libros, nomida Judita, Tobias, I e II Macabes, Sajia, Sirac e Baruc, e an alga partes en Daniel e Ester, es ofisial per la partes ortodox e catolica, ma es nonofisial per la protestantes. Esta libros es nomida la "libros ducanonal" o la apocrifas, cual ave otra libros nonconoseda.

## Ramos
Nos pote divide la cristianisme en tre ramos: La Catolices, la Ortodoxes, e la Protestantes.

* **[[Catolicisme]]** es la grupo la plu grande de cristianisme. La credes catolica es fundida en acorda con la strofe de San Mateo 16:18-19. La pape Benedito 16 es la pastor major, e la catolicisme es suposable poneda de Cristo.
* **[[Ortodoxisme]]** es un grupo grande de cristianisme. La credes ortodoxa es cuasi la mesma como la catolica, ma los ia divide se pos un desacorda de ave un papa. La plu de grupos ortodoxa es este.
* **[[Protestantisme]]** es la grupo du la plu grande de cristianisme. La credes protestante ia veni de la protestores como Martin Luther, Joan Calvin e Huldrych Zwingli. Lo es aora un parte major en estende la relijio en la mundo, e es encargada per la grupos diversa su sua nom. Lo inclui la grupos Luteranisme, Calvinisme. Pentecostisme, Anglicanisme, Avenisme de la dia sete, Evangelisme e plu.
***Grupos nonserta**: Esta grupos no segue la cristianisme costumal, ma los considera se como cristianes. Vide la Mormonisme, Siensa cristian o la Atestores de Iaue.

Nosa padre es la prea costumal de cristianisme, e lo es trovada en la Atesta Nova.

#### Istoria e ramos de cristianisme
Cristianisme celta

**Cristianisme celta** o **cristianisme isolal** refere a alga cualias de la cristianisme cual es comun en la areas do linguas celta es parlada en la eda media temprana.

## Istoria
### Britan
Seguente la tradision medieval, la cristianisme ia ariva a Britan en la sentenio 1 o 2. La nara de Gilda de la sentenio 6 ia data la ariva a la parte tarda de la rena de la imperor roman Tiberio: un nara de la des-sete disiplos descovreda en la Monte Atos en 1854 lista Aristobulo como "bispo de Britan".

### Cimri
A fini de la sentenio 6, la pape Gregorio 1 ia envia un mision su Augustino de Canterbury per converti la anglosasones, instituinte sejas e eglesas nova tra sua teritorios, e redeclarante la autoria papal su la eglesa nativa. Gregorio ia intende ce Augustino ta deveni la bispo urban sur tota la sude de Britan, incluinte la bispias esistente su controla cimrica e cernoica.

### Scotland
Seguente Beda, San Ninian ia sirca 360,m en lo ce oji es Galloway, la fio de un xef de la *Novantae*, parente cristian. el ia studia su Martin de Tours ante reveni a sua propre pais sirca 397. El ia comensa vive en Whithorn do el ia construi un eglesa de petra, "Candida Casa".

### Er

Per la sentenio 5 temprana, cristiania ia sperde a Er, cual ia es nunca un parte de la Impero Roman. On ave cristianes en Er ante cuando Paladio ia ariva ala en 431 como la bispo prima enviada par Roma. Sua mision no pare es tota susedosa. La mision seguente par San Patric ia crea eglesas en junta con comunias como sua propre en Armagh: encluis peti en cual grupos de cristianes, comun con ambos sesos e incluinte la sposida, abita con lunlotra, e ia servi la popla local en roles variosa. Patric ia institui strutures eglesal incluinte un ierarcia de bispos, pretes, e diacones. En un poca de jeneras, la clase de monces e eglesores ia deveni completa integrada con la cultur de leteratur latina. Estra latina, la eglesores eres ia developa un form scriveda de eres vea. Otras ci ia influe la developa de cristiania en Er inclui Brigid, Moluag, e Caillin.

## Fontes prima
* Adomnan, *Life of Columba*, ed. A. O. and M. O. Anderson, 2nd edition (Oxford Medieval Texts, 1991)
* *Annales Cambriae*, ed. Rev. John Williams ab Ithel (London : Longman, Green, Longman and Roberts, 1860)
* Bede, *Historiam Ecclesiasticam Gentis Angelorum*, in Venerabilis Baedae Opera Historica. ed. C. Plummer (Oxford, 1896)
* Cummian, *De controversia paschali* and *De ratione conputandi*, <eds. Maura Walsh and Dáibhí Ó Cróinín (Toronto: Pontifical Institute of Mediaeval Studies, 1988), pp.&nbsp;93-5.
* Gildas, *De Excidio Brittaniae*, ed. J. A. Giles, Six Old English Chronicles (London, 1848)
* *Historia Brittonum*, ed. J. A. Giles, Six Old English Chronicles (London, 1848)
* Medieval Handbooks of Penance, eds. J. T. McNeill and H. M. Gamer (New York: Columba University Press, 1939) 
* Patrick (Saint), *Confessio*, ed. and trans. John Skinner (Image, 1998)
Cristoforo Colombo

**Cristoforo Colombo** (agosto o otobre 1451 – 20 Maio 1506) ia nase en Jenoa, Italia. El ia es un navigor e esploror ci ia es importante per la coloni de la Americas par Espania. El no ia es la descovror prima de la Americas de Europa (la vicinges, conduida par Leif Ericsson, ia veni a Canada sirca 1000 ec). Ma la viajas de Colombo ia inisia la conose de la "mundo nova" e la comensa de la coloni de America par la europeanes.

El ia atera a un isola de la Bahamas en 1492. Car el ia atenta trova un via a India, el ia refere a la nativas como "indianes", un nom usada comun oji per la americanes orijinal. El ia trova la continente de America en sua viaja tre en 1498.

## Biografia
### Vive temprana
La nom Cristoforo Colombo es la elefeni de la latina *Christophorus Columbus*. Sua nom en italian es *Cristoforo Colombo* e, en espaniol, *Cristóbal Colón*. On crede ce el ia nase ante la 31 otobre 1451 en la Republica de Genoa, ma la loca resta disputada. Sua padre ia es Domenico Colombo, un texor de lana ci ia labora en Genova e Savona e sua madre ia es Susanna Fontanarossa. Bartolomeo, Giovanni Pellegrino e Giacomo ia es sua frates. El ia ave un sore nomida Bianchinetta.
Criti

**Criti** (elinica: Κρήτη, *Kríti*, AFI: ['kriti]; elinica antica: Κρήτη, *Krḗtē*) es la isola la plu grande e la plu poplada de la isolas elinica, la numero 88 de la plu grandes en la mundo e la numero 5 de la plu grandes en la Mar Mediteraneo, pos Sisilia, Sardinia, Cipros e Corse. Criti e alga isolas e isoletas cual ambie lo constitui la rejion de Criti (elinica: Περιφέρεια Κρήτης), un de la 13 unias manejal de Elas. La capital e site la plu grande es Iraklio. En 2011, la rejion ia ave 623 065 abitores.

Criti es un parte importante de la economia e erita cultural de Elas, an cuando lo reteni sua propre cualias cultural (pe sua propre poesia e musica). Lo ia es la sentro de la Sivilia Minoan (sirca 2700-1420 aec), cual es corente regardada como la sivilia la plu prima en Europa.

## Nom
On refere prima a la isola como *Kaptara* en testos de la site suri de Mari de la sentenio 18 aec, cual on repete pos en arcivos neoasirian e en la Biblia (como *[[Caftor|Caftor]]*). Lo ia es ance conoseda en egiptian antica como *Keftiu*, cual sujesta forte un nom minoan simil per la isola.

On pensa ce la nom presente de Criti ia es atestada prima en testos elinica mycenaean cual ia es scriveda en Linial B, de la parolas 𐀐𐀩𐀳, *ke-re-te* (**Krētes*; elinica plu tarda: Κρῆτες, plural de Κρής), e 𐀐𐀩𐀯𐀍, *ke-re-si-jo* (**Krēsijos*; elinica plu tarda: Κρήσιος), "critica". En elinica antica, la nom Criti (Κρήτη) ia apare prima en la Odisea par Homero. La etimolojia de lo es nonsabeda. Un proposa es ce lo es derivada de un parola luvia ipotesal **kursatta* (compara con *kursawar* "isola", *kursattar* "talia, ageta"). En latina, lo ia deveni *Creta*.

La nom prima arabi de Criti ia es *Iqrīṭiš* (en arabi: اقريطش‎‎ < (της) Κρήτης), ma pos la amiria de Criti ia fundi sua capital nova a ربض الخندق *Rabḍ al-Ḫandaq* (cual es aora Iraklio), e la site e la isola ia deveni conoseda como Χάνδαξ (*Khandhax*) o Χάνδακας (*Khandhakas*), cual dona la latina e venezian *Candia*, de cual on deriva la franses *Candie* e la engles *Candy* o *Candia*. Su governa osmanian, en la lingua turces osmanian, Criti ia es nomida *Girit* (كريت).

## Referes
Crise de la Sentenio Tre

La **Crise de la Sentenio Tre** ia es un periodo en cual la Impero Roman ia cade cuasi par un combina de invades, geras interna, e depresa economial. La crise ia comensa con la asasina de la Imperor Severo Alexandro par sua soldatos en 235 ec, comensante un periodo de 50 anios en cual on ia ave a la min 26 reclamores a la titulo de imperor, xef jenerales importante de la armada roman. 26 ia es asetada par la senato roman como imperores en esta periodo, e donce ia deveni imperores legal.

Asta 268 ec, la Impero ia fende en tre statos competente: la Impero de Galia, cual ia inclui la provinses Galia, Britania e (tra un periodo corta) Espania; la Impero de Palmira, cual ia inclui la provinses este Suria-Filastin e Egipte; e la Impero Roman propre, sentrida en Italia. Plu tarda, Aureliano (270-275 ec) ia reuni la Impero. La crise ia fini con la asende e reformis de Diocletiano en 284 ec.

La crise ia provoca cambias profonda en la instituis de la Impero, la sosia, la vive economial, e ultima relijio. La plu de istoristes regarda la crise como la divide entre la eda antica clasica e antica tarda.

## Localisme cresente
An la sites roman mesma ia comensa a cambia en carater. La sites grande e abrida de la Anticia clasica ia sede a sites peti e con murones cual ia deveni comun en la eda medieval. Esta cambias ia no es restrinjeda a la sentenio 3, ma ia aveni lenta en un periodo longa. An tal, an con la reformis estendosa de la imperores plu tarda, la rede de comersia roman ia no pote recovre a lo ce ia es en la tempo de la *Pax Romana* (27 aec - 180 ec).